**APSTIPRINĀTS**

ar Limbažu novada domes


26.10.2023. sēdes lēmumu Nr.841

(protokols Nr.13, 10.)

“Par Limbažu novada rīcības programmas

“Priekšlaicīgas mācību pārtraukšanas prevencijas sistēma

un ieviešanas plāns 2024.-2027.gadam” apstiprināšanu”



**RĪCĪBAS PROGRAMMA: PRIEKŠLAICĪGAS MĀCĪBU PĀRTRAUKŠANAS PREVENCIJAS SISTĒMA UN IEVIEŠANAS PLĀNS 2024.-2027. GADAM**

Limbaži, 2023

Eiropas Savienības fondu darbības programmas “Izaugsme un nodarbinātība” 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” projekts Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai

**Satura rādītājs**

[**PAMATOJUMS** 3](#_Toc147825444)

[**KONTEKSTS** 3](#_Toc147825445)

[**1. ESOŠĀ SITUĀCIJA PMP PREVENCIJAS JOMĀ** 5](#_Toc147825446)

[**1.1.** **PMP risku raksturojoši rādītāji izglītības jomā** 5](#_Toc147825447)

[**1.2.** **Izglītojamajiem pieejamie atbalsta pasākumi** 8](#_Toc147825448)

[**1.3.** **Sociālo jomu raksturojoši rādītāji** 9](#_Toc147825449)

[**1.4.** **Starpinstitūciju sadarbības modelis** 10](#_Toc147825450)

[**1.5.** **Esošo situācijās SVID analīze** 10](#_Toc147825451)

[**2. PMP PREVENCIJAS PLĀNS** 12](#_Toc147825452)

[**2.1.** **Stratēģiskie mērķi** 12](#_Toc147825453)

[**2.2.** **Rīcības plāns** 15](#_Toc147825454)

[**2.3.** **Rezultatīvie rādītāji** 20](#_Toc147825455)

[**2.4.** **PMP prevencijas sistēmas un aktivitāšu īstenošanas uzraudzība** 20](#_Toc147825456)

# **PAMATOJUMS**

Eiropas Savienības fondu darbības programmas "Izaugsme un nodarbinātība" 8.3.4. specifiskā atbalsta mērķa "Samazināt priekšlaicīgu mācību pārtraukšanu, īstenojot preventīvus un intervences pasākumus" projekta Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai” (turpmāk – projekts “Pumpurs”) īstenošanas nosacījumi paredz, ka līdz 2023. gada beigām projektā iesaistītās pašvaldības ir izstrādājušas tematisku rīcību programmu, kas nosaka pašvaldības līmeņa priekšlaicīgas mācību pārtraukšanas (turpmāk – PMP) prevencijas sistēmu un prioritātes.

Limbažu novada pašvaldības rīcības programmas “Priekšlaicīgas mācību pārtraukšanas prevencijas sistēma un ieviešanas plāns” (turpmāk – Rīcības programma) **mērķi ir:** **1) pilnveidot pašvaldības līmeņa PMP prevencijas sistēmu un plānot PMP prevencijas aktivitātes**, kas nodrošinātu laicīgu PMP risku identificēšanu un mazināšanu, un **2) sagatavoties Eiropas Savienības fondu** **darbības programmas 4.2.3.1. pasākuma “Integrēta "skola-kopiena" sadarbības programma atstumtības riska mazināšanai izglītības iestādēs” īstenošanai**.

Rīcības programmas izstrāde uzsākta 2023. gada 26. aprīlī. Rīcības programma ir izstrādāta ar projekta “Pumpurs” metodisko un konsultatīvo atbalstu un tās izstrādē, pamatojoties uz Limbažu novada domes 19.04.2023. rīkojumu Nr. 4.1.1/23/174, izveidot darba grupu Eiropas Sociālā fonda projekta Nr.8.3.4.0/16/I/001 “Atbalsts priekšlaicīgas mācību pārtraukšanas samazināšanai” (turpmāk – PuMPuRS) ietvaros stratēģiskā dokumenta izstrādei “Priekšlaicīgas mācību pārtraukšanas prevencijas sistēma un ieviešanas plāns” Limbažu novada pašvaldībā, šādā sastāvā:

* Līga Liepiņa;
* Ineta Zariņa;
* Zane Paegle;
* Baiba Cīrule;
* Guna Kaufmane;
* Maruta Gaile.

# **KONTEKSTS**

Pašvaldībai ir jānodrošina, lai tās dibinātajās un teritorijā izvietotajās izglītības iestādēs tiktu īstenots kvalitatīvs izglītības process un tās teritorijā deklarētie obligātās izglītības vecumposma izglītojamie iegūtu izglītību. PMP būtiski ierobežo indivīda izaugsmes un karjeras iespējas, radot nopietnas sociālās sekas gan vietējās kopienās, gan sabiedrībā kopumā.

Mācību pārtraukšana visbiežāk nav spontāns lēmums, bet gan sekas ilgstošam procesam, kura pazīmes var identificēt jau krietni savlaicīgi – 1-3 gadus pirms mācību pārtraukšanas. Uz PMP risku var norādīt tādi rādītāji kā izglītojamo mācību grūtības un rezultāti, kavējumi, uzvedības problēmas, izglītojamo labsajūta izglītības iestādē, speciālās vajadzības u.c. PMP riskus pašvaldībā var ietekmēt formālās un neformālās izglītības pieejamība un kvalitāte, iedzīvotāju sociāli ekonomiskais stāvoklis, iedzīvotāju vērtīborientācija, sociālo un veselības aprūpes pakalpojumu pieejamība, sadarbība starp izglītības iestādēm, pašvaldības un valsts institūcijām u.c. faktori.

**PMP prevencijas sistēma**, kas nodrošina dažādu speciālistu un dienestu koordinētu iesaisti, ir nozīmīgs priekšnosacījums PMP gadījumu un PMP risku samazināšanai. Efektīvas PMP prevencijas sistēmas, kas nodrošina dažādu iesaistīto pušu atbildīgu līdzdalību un koordinētu resursu ieguldīšanu PMP prevencijas darbā, izveide ir viens no galvenajiem pašvaldības uzdevumiem. PMP prevencijas sistēma ir pasākumu un procesu kopums, kas vērsts uz PMP risku mazināšanas atbalsta plānošanu un sistemātisku nodrošināšanu ar mērķi veicināt izglītības sistēmas kvalitātes pilnveidi, mazināt atstumtības risku un veicināt ikviena izglītojamā ilgtspējīgas izaugsmes iespējas.

**PMP prevencijas sistēmas** **komponentes** ir:

* starpinstitucionālās sadarbības modelī definēti PMP prevencijas stratēģiskie uzstādījumi;
* PMP risku identificēšana un izvērtēšana;
* PMP prevencijas aktivitātes;
* īstenošanas uzraudzība un regulāra datu monitorēšana.

# **1. ESOŠĀ SITUĀCIJA PMP PREVENCIJAS JOMĀ**

Šajā nodaļā analizēti ar PMP risku saistīti izglītības un sociālās jomas rādītāji un pašvaldības līdzšinējā pieredze PMP prevencijas darbā.

* 1. **PMP risku raksturojoši rādītāji izglītības jomā**

**Izglītības pakalpojumi un pieejamība** ir raksturoti Limbažu novada Izglītības stratēģijā 2023.-2027. gadam[[1]](#footnote-1) (turpmāk – LN Izglītības stratēģija). Limbažu novadā ir pieejamas pirmsskolas, pamatizglītības, vispārējās vidējās izglītības, speciālās izglītības, profesionālās ievirzes, interešu izglītības programmas. Pirmsskolas izglītība un pamatizglītība ir pieejama visā novada teritorijā, izglītības pakalpojumu pārklājumam veidojoties 11 līdz 20 km rādiusā. Izglītības stratēģijas ietvaros veiktās iedzīvotāju aptaujas rezultāti parāda, ka izglītības pieejamība pašvaldībā kopumā vērtēta kā ļoti laba un laba, vienlaikus norādot uz problēmām speciālās izglītības, profesionālās ievirzes (sportā) un interešu izglītības pieejamībā.

Arī **izglītojamo mācību sasniegumi** ir analizēti LN Izglītības stratēģijā, secinot, ka vidējās izglītības pakāpē novadā kopumā tie ir vērtējami kā labi, jo 12. klašu centralizēto eksāmenu rādītāji pārsvarā ir virs valsts vidējā rādītāja vai tā līmenī. Atšķirīga situācija ir pamatizglītības pakāpē, kur Limbažu novada 9. klašu izglītojamo valsts pārbaudes darbu rezultāti 2022. gadā bija zem valsts vidējiem rādītājiem.

IZM dati liecina, ka četru gadu periodā (no 2019./2020. līdz 2022./2023. m.g.) vidēji 1,5 % izglītojamo Limbažu novadā paliek uz otru gadu, vidēji 1,3 % izglītojamo tiek pārcelti nākamajā klasē ar nepietiekamu vērtējumu, savukārt vidēji 0,6% **pārtrauc mācības** un neturpina tās citā mācību iestādē. Minētajā periodā vidēji 14 skolēni katru mācību gadu pārtrauc mācības, lai arī šādu skolēnu skaits ar katru gadu ir samazinājies.

*1.1. tabula:* **Otrgadniecība un skolēni, kas pārcelti ar zemu vērtējumu vai neturpina mācības Limbažu novadā, skaits un %.**

Avots: IZM dati

| Nr. | Rādītāji | 2019/2020 | | 2020/2021 | | 2021/2022 | | 2022/2023 | |
| --- | --- | --- | --- | --- | --- | --- | --- | --- | --- |
| *skaits* | *%* | *skaits* | *%* | *skaits* | *%* | *skaits* | *%* |
| *1* | *2* | *3* | *4* | *5* | *6* | *7* | *8* | *9* | *10* |
| 1. | Skolēni, kuri palikuši uz otru gadu | 32 | 1,3% | 40 | 1,6% | 41 | 1,7% | 32 | 1,3% |
| 2. | Skolēni, kuri pārcelti ar vērtējumu 1-3 | 45 | 1,8% | 18 | 0,7% | 33 | 1,4% | 28 | 1,1% |
| 3. | Skolēni, kuri neturpina mācības | 16 | 0,6% | 21 | 0,9% | 13 | 0,5% | 6 | 0,2% |

Nozīmīgi PMP riski saistās ar **mācībām neklātienes programmās**, jo tālmācības formāts ierobežo pedagogu iespējas novērtēt izglītojamā disciplinētību, mācību motivāciju un psihoemocionālo stāvokli.

*1.2. tabula:* **Limbažu novadā deklarētu skolēnu skaits neklātienes programmās.**

Avots: Limbažu novada Izglītības pārvalde

| Nr. | Rādītāji | 2019/2020 | | 2020/2021 | | 2021/2022 | |
| --- | --- | --- | --- | --- | --- | --- | --- |
| *skaits* | *%* | *skaits* | *%* | *skaits* | *%* |
| *1* | *2* | *3* | *4* | *5* | *6* | *7* | *8* |
| 1. | Skolēni neklātienes programmās Limbažu novada pašvaldības skolās | 38 | 1,5% | 36 | 1,5% | 38 | 1,5% |

2021./2022. m.g. 38 skolēni mācījās neklātienes programmās Limbažu novada pašvaldības izglītības iestādēs. Novadā deklarēto izglītojamo skaits, kas mācās tālmācības programmās citās pašvaldībās, 2022./2023. m.g. sasniedza 134 izglītojamos.

Izglītojamo **speciālās vajadzības** ir viens no faktoriem, kas var veicināt PMP risku, jo prasa papildus resursus un zināšanas kvalitatīvas iekļaujošas izglītības īstenošanai. Limbažu novadā speciālās izglītības programmas pirmsskolas izglītības pakāpē tiek realizētas pirmsskolas izglītības iestādēs “Vilnītis” un “Aģupīte”, kā arī Limbažu novada speciālā pamatskolā un Krišjāņa Valdemāra Ainažu pamatskolā. Speciālās izglītības programmas pamatizglītības pakāpē piedāvā 10 vispārizglītojošās skolās un Limbažu novada speciālajā pamatskolā, kas piedāvā arī profesionālās pamatizglītības programmas. Izglītojamo skaitam speciālās izglītības programmās ir tendence pieaugt: 2021./2022.m.g. speciālās izglītības programmās mācījās 165 izglītojamie (no tiem speciālās pamatizglītības programmās – 156 jeb 7,4 % no visiem 1.-9. klašu skolēniem), 2022./2023.m.g. – 186 (no tiem speciālās pamatizglītības programmās – 174 jeb 8,0 % no visiem 1.-9. klašu skolēniem).

Laikā no 2018./2019. līdz 2022./2023. m.g. tagadējā Limbažu novadā tika īstenots **projekts “Pumpurs”**, kura mērķis bija identificēt izglītojamos ar PMP risku un nodrošināt individuālus atbalsta pasākumus (turpmāk – IAP) PMP gadījumu un risku novēršanai. 2018./2019. m.g. dalību projektā uzsāka sešas izglītības iestādes, bet 2021./2022. m.g. projektā piedalījās jau 12 Limbažu novada izglītības iestādes. Projektā Limbažu novadā īstenoti **1085 individuālie atbalsta plāni** un atbalsta pasākumus saņēmis **361 izglītojamais** (~15 % no visiem 1.-12. klašu skolēniem). Vidēji viens izglītojamais projektā saņēma trīs atbalsta pasākumus.

*1.3. tabula:* **Dalībnieku skaits projektā “Pumpurs” no Limbažu novada.**

Avots: projekta “Pumpurs” dati

| Nr. | Rādītāji | 2018/2019 | | 2019/2020 | | 2020/2021 | | 2021/2022 | | 2022/2023 | | **Kopā** |
| --- | --- | --- | --- | --- | --- | --- | --- | --- | --- | --- | --- | --- |
| 1.sem. | 2.sem. | 1.sem. | 2.sem. | 1.sem. | 2.sem. | 1.sem. | 2.sem. | 1.sem. | 2.sem. |
| *1* | *2* | *3* | *4* | *5* | *6* | *7* | *8* | *9* | *10* | *11* | *12* | *13* |
| 1. | Izglītības iestādes | 6 | 7 | 7 | 7 | 6 | 6 | 10 | 12 | 10 | 3 | **12** |
| 2. | Individuālie atbalsta plāni | 84 | 106 | 112 | 97 | 66 | 66 | 178 | 244 | 123 | 9 | **1085** |

Projektā “Pumpurs” izglītojamajiem no Limbažu novada izglītības iestādēm identificētie **PMP riski** 85,81 % gadījumu bija saistīti ar **mācību darba un izglītības iestādes risku grupu**, visbiežāk ietverot tādus riskus kā grūtības mācību satura apguvē (54,7 %), iekavēta mācību satura apguve iepriekšējā izglītības posmā (16,1 %), zemus mācību sasniegumus (6,5 %). 9,86 % individuālo atbalsta plānu dominējošā risku grupa bijusi **ekonomiskie riski**. **Ar ģimeni saistītie riski** un **sociālās vides un veselības riski** identificēti salīdzinoši retāk.

*1.4. tabula:* **Limbažu novada izglītojamajiem identificētie PMP riski projektā “Pumpurs”.**

Avots: projekta “Pumpurs” dati

| Riska grupa | Risks | Riska īpatsvars IAP | |
| --- | --- | --- | --- |
| *1* | *2* | *3* | *4* |
| **Mācību darba/ izglītības iestādes riski** | Grūtības mācību satura apguvē | 54,7% | **85,81%** |
| Iekavēta mācību satura apguve iepriekšējā posmā | 16,1% |
| Zemi mācību sasniegumi | 6,5% |
| Valodas barjera | 2,9% |
| Uzvedības problēmas | 1,9% |
| Cits | 1,8% |
| Otrgadniecība | 0,6% |
| Neattaisnotie mācību kavējumi | 0,5% |
| Konflikti ar klases/skolas biedriem | 0,4% |
| Pret izglītojamo vērsta vardarbība/mobings | 0,4% |
| Konflikti ar pedagogiem | 0,1% |
| Problemātiska izglītības iestādes un ģimenes sadarbība | 0,1% |
| Verbāla vai fiziska agresija | 0,1% |
| **Ekonomiskie riski** | Cits | 5,5% | **9,86%** |
| Nepietiekami finansiālie resursi pamatvajadzību nodrošināšanai | 4,2% |
| Apgrūtināta nokļūšana izglītības iestādē | 0,1% |
| **Ar ģimeni saistītie riski** | Cits | 2,4% | **3,5%** |
| Vecākiem ir atkarības problēmas | 0,5% |
| Ģimenē ir konfliktējošas attiecības | 0,2% |
| Izglītojamais ievietots ārpusģimenes aprūpes iestādē | 0,2% |
| Pieskata brāli/ māsu vai citus ģimenes locekļus | 0,2% |
| Vecāki strādā citā valstī/ pilsētā | 0,1% |
| **Sociālās vides un veselības riski** | Sociālās vides un veselības riski | 0,83% | **0,83%** |

Projektā “Pumpurs” iesaistītajiem izglītojamajiem no Limbažu novada visbiežāk nodrošinātais atbalsta veids bija **individuālas konsultācijas mācību priekšmetos** (76 %) un **individuālas atbalsta speciālistu konsultācijas** (13 %), bet 10 % gadījumu nodrošināts arī **ekonomiskais atbalsts** (ēdināšanai un transporta izmaksu kompensēšanai). No mācību priekšmetu konsultācijām visnepieciešamākās bijušas konsultācijas matemātikā (ieguldītais konsultāciju apjoms matemātikā visā projekta periodā sasniedz 4319 konsultāciju stundas), kam seko latviešu valoda (2943) un angļu valoda (1400 stundas). No atbalsta speciālistiem visvairāk projektā tikuši iesaistīti pedagogu palīgi (1020 stundas) un sociālie pedagogi (411 stundas).

*1.5. tabula:* **Individuālās konsultācijas PMP riska izglītojamajiem projektā “Pumpurs”.**

Avots: projekta “Pumpurs” dati

| Atbalsta veids | Speciālists / mācību priekšmets | Īstenoto konsultāciju daudzums | |
| --- | --- | --- | --- |
| *stundas* | *% no atbalsta veida* |
| *1* | *2* | *3* | *4* |
| **Individuālās atbalsta speciālistu konsultācijas** | Pedagoga palīgs | 1020 | 56% |
| Sociālais pedagogs | 411 | 22% |
| Logopēds | 180 | 10% |
| Psihologs | 109 | 6% |
| Pedagogs | 101 | 5% |
| Speciālās izglītības pedagogs | 16 | 1% |
| **Individuālās konsultācijas mācību priekšmetos** | Matemātika | 4319 | 41% |
| Latviešu valoda | 2943 | 28% |
| Angļu valoda | 1400 | 13% |
| Krievu valoda | 872 | 8% |
| Latvijas un pasaules vēsture | 238 | 2% |
| Ķīmija | 154 | 1% |
| Latviešu valoda un literatūra | 149 | 1% |
| Latvijas vēsture | 90 | 1% |
| Dabaszinības | 66 | 1% |
| Vācu valoda | 64 | 1% |
| Fizika | 36 | 0,3% |
| Bioloģija | 34 | 0,3% |
| Ģeogrāfija | 33 | 0,3% |
| Citi priekšmeti | 89 | 0,8% |

* 1. **Izglītojamajiem pieejamie atbalsta pasākumi**

**Atbalsta personāla pieejamība** izglītības iestādēs ir viens no priekšnosacījumiem iekļaujošas un kvalitatīvas izglītības nodrošināšanai. Pirmsskolas izglītības iestādēs ir pieejams logopēds (izņēmums ir PII “Vilnītis”, kurā ir pieejams arī speciālās izglītības skolotājs un izglītības psihologs). Skolās atbalsta speciālistu klāsts ir plašāks. Tomēr, izglītojamo skaits uz atbalsta speciālista likmi parāda, ka atbalsta personāls izglītības iestādēs ir nepietiekams un tas saistās arī ar grūtībām aizpildīt atbalsta speciālistu štata vietas. Uz 01.12.2022. novada izglītības iestādēs bija vakantas 31,3 % atbalsta personāla amata vienības (vakanto amatu vienību skaits logopēdiem ir 14,2 %, izglītības psihologiem – 11,5 %, sociālajiem pedagogiem – 32,4 %, speciālajiem pedagogiem – 68,0 %).

*1.6. tabula:* **Atbalsta speciālistu likmes Limbažu novada izglītības iestādēs (uz 01.12.2022.).**

Avots: LN Izglītības stratēģija

| Rādītājs | Logopēds | Speciālās izglītības pedagogs | Izglītības psihologs | Sociālais pedagogs |
| --- | --- | --- | --- | --- |
| *1* | *2* | *3* | *4* | *5* |
| Pirmsskolas izglītības iestādēs | 6,740 | 0,875 | 1,310 | - |
| Skolās | 8,210 | 9,499 | 5,531 | 7,077 |
| **Izglītības iestādēs kopā:** | **14,950** | **10,374** | **6,841** | **7,077** |
| Izglītojamo skaits uz 1 atbalsta speciālista likmi | 254 | 366 | 554 | 358\* |
| \*Skolēnu skaits uz 1 atbalsta sociālā pedagoga likmi. | | | | |

Limbažu novada skolās ir atšķirīga prakse **izglītojamo labjūtības** noteikšanai. Fiziskai un emocionālai drošībai izglītības iestādēs tiek pievērsta uzmanība skolu akreditācijas procesā; daļa skolu labjūtības rādītājus iekļauj arī pašvērtējuma ziņojumos. Tomēr, atšķirīgās prakses dēļ šobrīd nav pieejami izglītojamo un pedagogu labjūtības rādītāji visa novada mērogā.

Limbažu novada pašvaldība nodrošina dažādus **atbalsta pasākumus izglītojamajiem**. Pašvaldībā tiek nodrošināts skolas transports, līdzfinansējums izglītojamo ēdināšanai, mācību līdzekļu iegādei. Pašvaldība nodrošina atbalstu 1. klases skolēniem, kā arī naudas balvas izglītojamajiem par augstiem mācību un sporta sasniegumiem.

**Sociālo atbalstu**, tai skaitā valsts nodrošinātos pakalpojumus, pamatā administrē Sociālais dienests. Tas sniedz arī sociālā darba pakalpojumu, nodrošinot sociālā darbinieka konsultācijas (7 sociālie darbinieki darbā ar ģimenēm ar bērniem), psihologa konsultācijas (2 psihologi), sociālā mentora pakalpojumu (2 sociālie mentori), sociālais darbinieks ar atkarīgām un līdzatkarīgām personām.

Pašvaldība atbalsta dažādas iniciatīvas darbā ar jaunatni, ko pārrauga Izglītības pārvalde. Tiek finansēti jaunatnes iniciatīvu projektu konkursi, sniegts atbalsts jauniešu brīvprātīgā darba sistēmas izveidei. Būtisku atbalstu sniedz **Limbažu konsultatīvais bērnu centrs** (turpmāk – LKBC) nodrošina konsultatīvu, izglītojošu un metodisku atbalstu bērnu likumiskajiem pārstāvjiem un izglītības iestāžu pedagogiem pirmsskolas vecuma (individuālos gadījumos – arī skolas vecuma) bērnu attīstības nodrošināšanā. Centra darbības virzieni ir diagnostika, konsultēšana un izglītošana. Centrā strādā atbalsta speciālisti – psihologs, logopēdi, speciālās izglītības (Montesori) pedagogs, fizioterapeits.

* 1. **Sociālo jomu raksturojoši rādītāji**

Līdz 2022. gada 1. janvārim bijušie Limbažu, Salacgrīvas un Alojas novadi sociālo palīdzību un sociālos pakalpojumus sniedza atbilstoši šo novadu saistošajiem noteikumiem, kā arī pieejamajiem resursiem un speciālistiem. Novērots, ka ģimeņu skaits, ar kurām tiek veikts regulārs sociālais darbs, samazinās, taču šajās ģimenēs pastāv **multiplas problēmas** (komplicētas un ilgstošas problēmas, kas ir savstarpēji saistītas).

*1.7. tabula:* **Sociālās jomas rādītāji Limbažu novadā.**

Avots: Limbažu novada sociālais dienests

| Nr. | Rādītāji | 2020 | 2021 | 2022 |
| --- | --- | --- | --- | --- |
| *1* | *2* | *3* | *4* | *5* |
| 1. | Ģimeņu skaits, kurām nodrošināts aktīvs, regulārs sociālais darbs | 124 | 108 | 103 |
| 2. | Ģimeņu ar bērniem skaits, kuras saņem sociālo palīdzību | 59 | 50 | 122 |
| 3. | Sociālā dienesta redzeslokā esošo ģimeņu skaits | 96 | 98 | 97 |
| 4. | Trūcīgu ģimeņu skaits | 65 | 86 | 105 |
| 5. | Maznodrošinātu ģimeņu skaits | 43 | 19 | 23 |
| 6. | Jauniešu skaits, kuriem tiek sniegti atbalsta pasākumi | 14 | 11 | 15 |

* 1. **Starpinstitūciju sadarbības modelis**

2022. gada 27. janvārī Limbažu novada dome apstiprināja I**nstitūciju sadarbības grupas bērnu tiesību aizsardzībā** (turpmāk – Sadarbības grupa) nolikumu un sastāvu. Sadarbības grupas mērķi ir:

* nodrošinot visu iesaistīto institūciju mērķtiecīgu rīcību un izmantojot institūciju rīcībā esošos resursus, nodrošinātu bērnu tiesību un interešu vislabāko aizsardzību Limbažu novada pašvaldībā;
* koordinēt darbu ar bērniem, kuriem ir antisociāla uzvedība un kuri pieļauj likumpārkāpumus, tai skaitā neattaisnoti kavē izglītības iestādes, ar bērniem, kuri ir pakļauti tādiem mājas apstākļiem, aprūpes trūkumam vai vardarbībai, kuru dēļ apdraudēta viņu dzīvība, veselība vai attīstība, un šo bērnu ģimenēm;

Rīcības programmas izstrādes darba grupā secināts, ka Sadarbības grupā lielākoties tiek risināti **krīzes gadījumi**, bet iztrūkst savlaicīga un pārdomāta prevencijas plānošana. Ierobežotās datu pieejamības dēļ starpinstitūciju sadarbība nereti ir novēlota un neefektīva. Novērots, ka izglītības iestādēs ir atšķirīga pieeja PMP risku monitorēšanai. Kopumā Limbažu novada pašvaldībā nav vienots rīcības modelis PMP risku savlaicīgai pamanīšanai, prevencijas darba plānošanas un koordinētas intervences nodrošināšanai.

Lai uzlabotu starpinstitūciju sadarbību PMP prevencijas jomā, Limbažu novada pašvaldībā ir **ieteicams**:

* noteikt skaidras iesaistīto pušu lomas, sadarbības un lēmumu pieņemšanas mehānismus (sadarbības jeb rīcības algoritms);
* izvirzīt kopīgus PMP prevencijas darba mērķus un rīcības plānu;
* ieviest sadarbības praksi, kad PMP gadījumu risināšanā tiek noteikti konkrēti laika termiņi;
* ieviest vienotu PMP risku monitoringu; un PMP prevencijas uzraudzība.
  1. **Esošās situācijas kopsavilkums**

Šajā nodaļā apkopotie dati par esošo situāciju, kas raksturo PMP riskus un līdzšinējo starpinstitūciju sadarbību PMP risku prevencijai un intervencei ir apkopoti, izmantojot SVID (S – stiprās, V – vājās, I – iespējas, D – draudi) modeli.

*1.8. tabula:* **SVID analīze.**

|  |  |
| --- | --- |
| **S - STIPRĀS PUSES** | **V - VĀJĀS PUSES** |
| * Iedzīvotāju aptaujā izglītības pieejamība kopumā vērtēta kā ļoti laba un laba. * Labi mācību sasniegumi vidējās izglītības posmā. * Pašvaldībā ir izstrādāta izglītības attīstības stratēģija, kas paredz virkni pasākumus izglītības kvalitātes un izglītības resursu pārvaldības attīstībai. * Pašvaldībā ir Limbažu konsultatīvais bērnu centrs. * Pašvaldībā ir izveidota un darbojas Institūciju sadarbības grupa bērnu tiesību aizsardzībā (Sadarbības grupa). * Visām izglītības iestādēm ir pieredze PMP risku identificēšanā un individuāla atbalsta pasākumu īstenošanā projektā “Pumpurs”. * Visās pirmsskolas izglītības iestādēs ir pieejams logopēds. * Pašvaldībā ģimenēm ar bērniem ir pieejams sociālais mentors (ģimenes asistents), vecāku izglītojošā programma un psihologa konsultācijas. | * Iedzīvotāju aptauja parāda problēmas speciālās izglītības un profesionālās ievirzes (sportā) un interešu izglītības pieejamībā. * 31,3 % atbalsta personāla amatu vienības ir vakantas (uz 01.12.2022.). * Pirmsskolas izglītības iestādēs netiek nodrošināts izglītības psihologs, sociālais pedagogs, speciālās izglītības skolotājs. * Starpinstitūciju sadarbība ir novēlota un problemātiska un vērsta uz krīzes gadījumu risināšanu, nevis uz agrīnu risku identificēšanu un mazināšanu. * Izglītības iestādēs nav vienota pieeja PMP risku monitoringam un prevencijai. * Pašvaldībā ir bērni un jaunieši, kurus grūti iesaistīt saturīgā brīvā laika pavadīšanā – interešu izglītībā, jaunatnes darbā, u.tml. |
| **I - IESPĒJAS** | **D - DRAUDI** |
| * ES fondu finansējuma piesaiste PMP prevencijas darbam. * Izglītības un sociālās jomas resursu apzināšana un efektīva izmantošana izglītojamo atbalstam. * Sadarbības ar Pusaudžu resursu centru Valmierā stiprināšana. * Iesaistīt pēc iespējas plašāku loku bērnu un jauniešu neformālās izglītības pasākumos. * Risinājumi atbalsta personāla piesaistei un nodarbinātības struktūrai. * Projektā «Pumpurs» iedibināto iestrādņu turpināšana izglītības iestādēs. * Emocionālās labjūtības monitorings un veicināšana izglītības iestādēs. * Vecāku izglītošana un iesaiste. * Pilnveidota starpinstitūciju sadarbība stratēģiskajā un operatīvajā līmenī. * PMP risku monitoringa ieviešana. | * Izglītojamo skaitam speciālās izglītības programmās ir tendence pieaugt. * Valstī nav pieejami atbalsta speciālisti pietiekamā apmērā. * Pieaug izglītojamo skaits tālmācības programmās. |

# **2. PMP PREVENCIJAS PLĀNS**

Šajā nodaļā tiek plānota PMP prevencijas sistēmas attīstība Limbažu novada pašvaldībā, nosakot mērķus, īstenojamos pasākumus, sasniedzamos rezultātus un nepieciešamos resursus PMP prevencijas sistēmas pilnveidei.

* 1. **Stratēģiskie mērķi**

Izglītības nozares attīstības virsmērķis Limbažu novadā ir “**Kvalitatīva izglītības pakalpojumu pieejamība ikviena novada iedzīvotāja individuālo prasmju izaugsmei”**[[2]](#footnote-2). PMP prevencijas jomā Limbažu novada pašvaldībā noteikti 9 mērķi (skat. 2.1. tabula).

*2.1. tabula:* **Mērķi un sagaidāmā ietekme PMP prevencijas jomā Limbažu novadā.**

| Nr. | Mērķis | Sagaidāmais rezultāts |
| --- | --- | --- |
| *1* | *2* | *3* |
| ❶ UNIVERSĀLĀ PREVENCIJA | | |
| 1. | Pilnveidot pašvaldības starpinstitūciju sadarbību PMP prevencijas jomā, paaugstināt esošo resursu kapacitāti un piesaistīt jaunus resursus | * Pārskatāma, efektīvastarpinstitūciju sadarbības kārtībabērnu tiesību aizsardzības jomā. * Izstrādāts sadarbības algoritms. * Apzināta un apkopota informācija par pašvaldībā pieejamiem atbalsta resursiem (speciālistiem). * Motivēta jaunatnes lietu speciālistu un darbinieku iesaiste PMP prevencijas jomā. * Noorganizētas apmācības, pieredzes apmaiņa iesaistīto dienestu speciālistiem par starpinstitūcijas sadarbību PMP prevencijā. * Uzlabojusies speciālistu kompetence PMP prevencijā. |
| 2.‍ | Informēt sabiedrību par PMP riskiem un atbalsta iespējām. | * Sistemātiska kopienas informēšana par PMP riskiem un to mazināšanu, izmantojot pašvaldības informācijas nesējus. * Informatīvs materiāls par pašvaldībā pieejamo atbalstu ģimenēm ar bērniem, jauniešiem. * Noorganizēti izglītojoši pasākumi par PMP riskiem, to atpazīšanu un līdzdalību. * Uzlabojusies pašvaldības iedzīvotāju kompetence un vērtējums par PMP atbalsta pakalpojumu pieejamību. |
| ‍3. | Veidot drošu, iekļaujošu un atbalstošu mācību vidi. | * Izglītības iestādēs veikts centralizēts emocionālās labjūtības monitorings. * Izglītības iestādēs ieviesta atbalsta pasākumu programma emocionālās labjūtības veicināšanai, mobinga mazināšanai, vardarbības izskaušanai u.c. * Piesaistīti atbalsta speciālisti, izveidota atbalsta programma topošajiem un jaunajiem speciālistiem, vidusskolu vecāko klašu skolēnos radīta interese par atbalsta speciālistu profesijām u.c. * Paaugstināta atbalsta speciālistu kapacitāte pirmsskolas izglītībā. * Uzlabojies psihoemocionālais atbalsts izglītojamo adaptācijas posmā. |
| ‍4. | Pašvaldībā ir dažādām interesēm atbilstošas saturīga brīvā laika pavadīšanas un izaugsmes iespējas bērniem un jauniešiem. | * Jaunatnes darbā iesaistītie speciālisti motivēti savā darbā PMP risku mazināšanu atzīt kā būtisku uzdevumu. * Darbā ar jauniešiem tiek akcentētas personības izaugsmes komponentes, īpašu uzmanību veltot izglītībai kā vērtībai. * Uzlabojies jauniešu vērtējums par aktivitāšu pieejamību pašvaldībā. * Noorganizētas nometnes, neformālās izglītības aktivitātes, sporta pasākumi izglītības iestāžu kā kopienas centru stiprināšanai. * Pieaudzis izglītojamo skaits, kuri brīvā laika pasākumos pozitīvi novērtē izglītojošas aktivitātes. * PMP riska jaunieši iepazīst pozitīvus vienaudžu un citu paaudžu pārstāvju – ievērojamu personību izaugsmes piemērus. |
| ❷ MĒRĶTIECĪGĀ PREVENCIJA | | |
| 5. | Stiprināt pedagogu profesionalitāti un kompetenci preventīvajā darbā ar dažāda vecuma izglītojamajiem un to ģimenēm, īpaši PMP risku gadījumos | * Nodrošināta speciālistu profesionālā pilnveide, kursi, apmācības. * Pedagogi izmanto psihoemocionālā atbalsta iespējas (piem., supervīzijas) un profesionālā atbalsta iespējas (piem., mentors izglītības iestādē). * Ir izveidota Izglītības iestāžu atbalsta komandu kapacitātes stiprināšanas sistēma, nodrošināts konsultatīvais atbalsts. * Notiek izglītības iestāžu atbalsta komandu apmācības un pieredzes apmaiņas pasākumi. * Pieaugusi pedagogu pašefektivitātes izjūta darbā ar PMP riska grupas izglītojamajiem. * Uzlabojusies PMP riska izglītojamo identificēšanas prakse. * Uzlabojusies vecāku iesaistes koordinācija. |
| ‍6. | Organizēt selektīvās prevencijas darbu izglītojamajiem ar PMP risku. | * Uzlabojusies uz PMP riska mazināšanu mērķētā atbalsta speciālistu iesaiste – uzticamības persona, pedagogs, jaunatnes darbinieks, mentors u.c. * Pašvaldībā ieviesta programma “jaunietis-jaunietim”. * Pašvaldībā ieviesta programma bērniem ar uzvedības traucējumiem Stop 4-7. * Pieaudzis PMP riska izglītojamo skaits, kuri iesaistās nodarbinātības pasākumos. * Piedāvāti mērķēti atbalsta pasākumi Ukrainas bērniem un jauniešiem. |
| ‍7. | Pilnveidot vecāku prasmes bērnu un jauniešu atbalsta, audzināšanas jautājumos | * Vecākiem, kuri audzina bērnu ar īpašām vajadzībām un/vai uzvedības grūtībām nodrošināts konsultatīvais atbalsts, izglītojošas lekcijas, apmācību programmas. * Uzlabojusies vecāku kompetence audzināšanas jautājumos. * Mazinājies vecāku un izglītojamo konfliktsituāciju skaits. |
| 8. | Stiprināt izglītības iestādes kā kopienu centrus, īpašu uzmanību veltot bērnu un jauniešu labjūtībai un motivācijai | * Pašvaldības izglītības iestādes veidojas kā kopienu centri, iesaistot apkārtējās puses izglītības procesa nodrošināšanā un pilnveidošanā – pašvaldības iestādes, kultūras iestādes, vecākus, uzņēmumus, NVO, sabiedrību u.c. * Izglītības iestādes īsteno skolu – kopienu projektus, kuru ietvaros tiek pievērsta uzmanība arī sociālo un PMP risku mazināšanai. * Pieaudzis izglītojamo, kuri jūtas piederīgi izglītības iestādei, skaits. * Uzlabojusies izglītojamo attieksme pret mācībām, pieaugusi izglītības vērtība. * Palielinājies jauniešu organizēto izglītojošo pasākumu skaits. |
| ❸ PIELĀGOTĀ PREVENCIJA | | |
| 9. | Organizēt efektīgu un operatīvu pielāgoto prevenciju izglītojamajiem ar augstu PMP risku. | * Pieejamas nepieciešamās dažādu atbalsta speciālistu individuālās konsultācijas. * Nodrošināta individualizēta intervence krīžu situācijās. * Samazinājies izglītojamo īpatsvars, kuri pārtraukuši mācības. * Paaugstinājies izglītojamo mācību sniegums. |

* 1. **Rīcības plāns**

PMP prevencijas rīcības plānā izvirzīti PMP prevencijas darba mērķi, aktivitātes, sasniedzamie rezultāti, īstenošanā iesaistītās un atbildīgās puses, īstenošanas periods un finansējuma avots.

*2.2. tabula* **PMP prevencijas rīcības plāns.**

| Nr. | Mērķis | Prevencijas aktvitāte | Sasaiste ar citiem LN dokumentiem | Atbildīgā institūcija | Iesaistītās institūcijas | Īstenošanas periods | | | | Finansējuma avots[[3]](#footnote-3) |
| --- | --- | --- | --- | --- | --- | --- | --- | --- | --- | --- |
| 2024 | 2025 | 2026 | 2027 |
| *1* | *2* | *3* | *4* | *5* | *6* | *7* | | | | *8* |
| ❶ UNIVERSĀLĀ PREVENCIJA | | | | | | | | | | |
| 1. | Pārskatāma, efektīva starpinstitūciju sadarbībā PMP prevencijas jomā, esošo resursu kapacitātes paaugstināšana, jaunu resursu piesaiste. | 1.1. Stiprināt Institūciju sadarbību bērnu tiesību aizsardzības jomā, pilnveidojot sadarbības kārtību un izstrādājot sadarbības algoritmu. | LN domes 27.01.2022. sēdes lēmums Nr.2 (protokols Nr.1, 4.§), LN pašvaldības Institūciju sadarbības grupa bērnu tiesību aizsardzībā Nolikums | Institūciju sadarbības grupa BTA |  | x |  |  |  | ES fondi |
| 1.2. Pašvaldībā pieejamo atbalsta resursu (speciālistu, t.sk. jaunatnes lietu, sertifikācijas, projektu iespējas utt.) apzināšanas, kartēšanas un informācijas apkopošanas un nodošanas citiem speciālistiem funkcijas attīstīšana. | Izglītības pārvaldes nolikums, Pašvaldības normatīvi | Izglītības pārvalde | Sociālais dienests, LKBC, izglītības iestādes | x | x | x | x | Pašvaldības budžets |
| 1.3. Apmācības, pieredzes apmaiņa par starpinstitūciju sadarbību PMP prevencijas jomā iesaistītajiem institūciju pārstāvjiem, iestāžu vadītājiem un speciālistiem. | Pašvaldības normatīvi | Izglītības pārvalde, Sociālais dienests, Bāriņtiesa |  | x | x | x | x | ES fondi |
| 2. | Informēta sabiedrība par PMP riskiem un atbalsta iespējām. | 2.1. Regulāra sabiedrības informēšana (pašvaldības informācijas nesēji, informatīvs materiāls) par pašvaldības iedzīvotājiem pieejamo atbalstu ģimenēm, bērniem, jauniešiem. |  | Izglītības pārvalde, Sociālais dienests, Bāriņtiesa | Sabiedrisko attiecību speciālists | x | x | x | x | ES fondi, pašvaldības budžets |
| 2.2. Sabiedrības izglītošana par PMP riskiem, to atpazīšanu un līdzdalību. |  | Izglītības pārvalde |  | x | x | x | x | ES fondi |
| 3. | Droša un atbalstoša mācību vide. | 3.1. Izglītības iestādēs centralizēti tiek īstenots emocionālās labjūtības monitorings (vismaz reizi 2 gados). |  | Izglītības pārvalde | Izglītības iestādes |  | x |  | x | Valsts budžets, pašvaldības budžets |
| 3.2. Atbalsta pasākumu, tai skaitā adaptācijas programmu ieviešana izglītības iestādēs emocionālās labjūtības veicināšanai, mobinga mazināšanai, vardarbības izskaušanai, piem., programma pusaudžiem “Drosme draudzēties”, “Džimbas drošības programma”, “Lielās dzīves skola”, Sociāli emocionālā mācīšanās, starptautiskas profilakses programma “KiVa” u.c. |  | Izglītības pārvalde, izglītības iestādes | NVO, speciālisti | x | x | x | x | ES fondi, valsts budžets, pašvaldības budžets |
| 3.3. Mērķtiecīga atbalsta speciālistu piesaiste izglītības nozarei Limbažu novadā, t.sk. atbalsta programma topošajiem un jaunajiem speciālistiem, vidusskolēnu ieinteresēšana atbalsta speciālistu profesijās, u.tml. | LN izglītības stratēģija 2023. – 2027. g. | Izglītības pārvalde |  | x | x | x | x | Valsts budžets pašvaldības budžets |
| 3.4. Atbalsta speciālistu kapacitātes celšana pirmsskolas izglītībā. | LN izglītības stratēģija 2023. – 2027. g. | Izglītības iestādes | Izglītības pārvalde | x | x | x | x | ES fondi, valsts budžets, pašvaldības budžets |
| 4. | Saturīga brīvā laika pavadīšanas iespējas, t.sk. vasaras periodā. | 4.1. Nometnes, neformālās izglītības aktivitātes, darbs ar jaunatni, jauniešu iniciatīvu projekti, brīvā laika pavadīšanas telpas un pasākumi, sporta pasākumi u.tml. |  | Izglītības pārvalde, Limbažu BJC, Limbažu Jauniešu centrs, Olimpiskais centrs “Limbaži” | NVO | x | x | x | x | ES fondi, pašvaldības budžets |
| ❷ MĒRĶTIECĪGĀ PREVENCIJA | | | | | | | | | | |
| 5. | Pedagogu kompetences stiprināšana darbā ar PMP riska izglītojamajiem un to ģimenēm. | 5.1. Profesionālā pilnveide, kursi, apmācības. | LN izglītības stratēģija 2023. – 2027. g. | Izglītības pārvalde, izglītības iestādes | LKBC, LN pašvaldības Pedagoģiski medicīniskā komisija | x | x | x | x | ES fondi, valsts budžets, pašvaldības budžets |
| 5.2. Supervīzijas, mentors u.tml. |  | Izglītības pārvalde, izglītības iestādes | LKBC, LN pašvaldības Pedagoģiski medicīniskā komisija | x | x | x | x | ES fondi, pašvaldības budžets |
| 6. | Mērķēts atbalsts izglītojamajiem ar PMP risku. | 6.1. Mērķtiecīgas konsultācijas PMP riska mazināšanai (uzticamības persona, pedagogs, jaunatnes darbinieks, mentors, u.tml.) – bērnu un jauniešu motivēšana, iesaistīšana ārpusskolas aktivitātēs, neformālās izglītības aktivitātēs, u.tml. |  | Izglītības pārvalde, Sociālais dienests | Izglītības iestādes, Apvienību pārvaldes, NVA, bibliotēkas | x | x | x | x | ES fondi, valsts budžets, pašvaldības budžets |
| 6.2. Jaunietis – jaunietim, atbalsts izglītojamam mācībās, komunikācijas prasmju uzlabošanu veiksmīgai sadarbībai ar vienaudžiem, ārpusskolas aktivitātēs. |  | Izglītības pārvalde | Izglītības iestādes, Jauniešu centrs | x | x | x | x | ES fondi, pašvaldības budžets |
| 6.3. Multimodāla (vienlaikus atsevišķās grupās strādā gan ar bērnu, gan vecākiem, gan skolotājiem) agrīnās intervences programma Stop 4-7 bērniem ar uzvedības problēmām. |  | Izglītības pārvalde | LKBC | x | x | x | x | Valsts budžets, pašvaldības finansējums |
| 6.4. Vasaras nodarbinātība izglītojamajiem ar PMP risku skolu-kopienu sadarbības projektu ietvaros. |  | Apvienību pārvaldes, izglītības iestādes, biedrības, NVO, jaunatnes darbinieki | Aģentūra “Lauta”, NVA, Bibliotēkas, Muzejs, privātie uzņēmēji | x | x | x | x | ES fondi, pašvaldības budžets |
| 6.5. Atbalsta pasākumi izglītojamajiem, kas mācās tālmācības programmās. |  | Izglītības pārvalde | Izglītības iestādes | x | x | x | x | ES fondi |
| 7. | Vecāku prasmju pilnveidošana bērnu audzināšanas jautājumos | 7.1. Lekcijas, apmācību programma, konsultācijas un informatīvs atbalsts vecākiem, kuri audzina bērnu ar īpašām vajadzībām un/vai uzvedības grūtībām. |  | Izglītības pārvalde, Sociālais dienests, Pašvaldības un Valsts policija | Izglītotāji (ārpakal-pojums) | x | x | x | x | ES fondi, pašvaldības budžets |
| 8. | Izglītības iestāžu kā kopienas centru stiprināšana. | 8.1. Skolu-kopienu projekti, pasākumi u.tml. |  | Izglītības pārvalde, izglītības iestādes | NVO | x | x | x | x | ES fondi, pašvaldības budžets |
| ❸ PIELĀGOTĀ PREVENCIJA | | | | | | | | | | |
| 9. | Intensīvs atbalsts izglītojamajiem ar augstu PMP risku. | 9.1. Individuālas konsultācijas, piesaistot dažādus atbalsta speciālistus pēc vajadzības. |  | Izglītības pārvalde, LKBC, Izglītības iestādes | Izglītotāji (ārpakal-pojums) | x | x | x | x | ES fondi, pašvaldības budžets |
| 9.2. Individuālas konsultācijas lasītprasmes veicināšanai, piem. DIBEL projekts u.c. |  | LKBC | Izglītotāji (ārpakal-pojums) | x | x | x | x | ES fondi, pašvaldības budžets |

* 1. **Rezultatīvie rādītāji**

Par stratēģisko mērķu sekmīgu sasniegšanu liecinās PMP prevencijas aktivitāšu ietekme un sasniegtie rezultāti. Rezultatīvos rādītājus var analizēt gan izglītības iestāžu, gan pašvaldības līmenī.

*2.3. tabula:* **PMP prevencijas sistēmas rezultatīvie rādītāji.**

| Nr. | Rezultatīvie rādītāji | Bāzes vērtība (gads) | Sasniedzamā tendence | | Datu avots |
| --- | --- | --- | --- | --- | --- |
| 2025 | 2027 |
| *1* | *2* | *3* | *4* | *5* | *6* |
| ❶ UNIVERSĀLĀ PREVENCIJA | | | | | |
| 1. | Izglītojamo, kas izglītības iestādē jūtas fiziski un emocionāli droši, īpatsvars | *Tiks noteikta 2024.g.* | ↑ | ↑ | Izglītojamo aptauja |
| 2. | Izglītojamo īpatsvars, kuri ir iesaistīti ārpusskolas aktivitātēs (interešu, profesionālās ievirzes izglītība, neformālā izglītība). | *Tiks noteikta 2024.g.* | ↑ | ↑ | IKMS / izglītības iestādes |
| 3. | Izglītojamo skaits uz atbalsta personāla likmi | *Tiks noteikta 2024.g.* | ↓ | ↓ | VIIS / IKMS |
| ❷ MĒRĶTIECĪGĀ PREVENCIJA | | | | | |
| 4. | Izglītojamo ar zemiem mācību rezultātiem CE 9. klasēm īpatsvars | *Tiks noteikta 2024.g.* | ↓ | ↓ | IKMS |
| 5. | Izglītojamo, kas ilgstoši un neattaisnoti kavē izglītības iestādi, īpatsvars | *Tiks noteikta 2024.g.* | ↓ | ↓ | VIIS |
| ❸ PIELĀGOTĀ PREVENCIJA | | | | | |
| 6. | Izglītojamie, kuri neturpina mācības | *14 (vidēji 2019./2020. – 2022./2023. m.g)* | *≤ 12* | *≤ 10* | VIIS |

* 1. **PMP prevencijas sistēmas un aktivitāšu īstenošanas uzraudzība**

Šajā nodaļā noteikta PMP prevencijas sistēmas aktivitāšu īstenošanas uzraudzības kārtība Limbažu novada pašvaldībā, paredzot iespēju sasniegto starprezultātu izvērtēšanai un plānoto aktivitāšu pielāgošanai nosprausto mērķu un rezultātu efektīvākai sasniegšanai. Īstenošanas uzraudzības sistēmas jeb modeļa pamatuzdevums ir nodrošināt savlaicīgu un rezultatīvu PMP prevencijas aktivitāšu ieviešanu un analīzi. Uzraudzības pamatā ir regulārs izvērtējums par to, vai un kā tiek īstenotas PMP ieviešanas plānā noteiktās aktivitātes un izvirzītie stratēģiskie mērķi.

Par PMP rīcības plāna **vispārēju ieviešanu un resursu piešķiršanu** ieviešanas plānā noteikto aktivitāšu un darba uzdevumu īstenošanai atbildīga Limbažu novada pašvaldība.

Par PMP prevencijas sistēmas **ieviešanas** **koordinēšanu un uzraudzību** atbildīgā iestāde ir Limbažu novada Izglītības pārvalde.

Par PMP prevencijas **aktivitāšu un ar tām saistīto darba uzdevumu īstenošanu** atbildīgās puses ir noteiktas PMP prevencijas rīcības plānā (2.2. tabula).

Informācija un dati par īstenotajām PMP prevencijas aktivitātēm un sasniegtajiem rezultātiem tiks iegūti un analizēti trīs līmeņos (universālās, mērķtiecīgās, pielāgotās prevencijas līmenī). Aktivitāšu īstenošanas uzraudzības vajadzībām tiks apkopoti gan kvalitatīvie (aptaujās, sarunās u.c.), gan kvantitatīvie rādītāji par īstenotajām aktivitātēm.

Lai varētu izvērtēt PMP prevencijas plānā izvirzīto mērķu īstenošanu pa posmiem, iegūtie dati tiks apkopoti un analizēti vienu reizi gadā. Starpposmu atskaites tiks apspriestas Sadarbības grupā. Par projekta īstenošanu regulāri tiks informēti sadarbības partneri un sabiedrība.

Ja nepieciešams, Rīcības programma var tikt aktualizēta, ņemot vērā atskaitēs konstatēto PMP aktivitāšu īstenošanas progresu un nepieciešamās izmaiņas, kā arī izvērtējot sasniedzamos rezultatīvos rādītājus. Rīcības programma var tikt papildināta, ņemot vērā ES, nacionāla un reģionāla mēroga programmas un aktivitātes.

1. Limbažu novada Izglītības stratēģija 2023.-2027. gadam, <https://www.limbazunovads.lv/lv/media/25815/download?attachment>. [↑](#footnote-ref-1)
2. Limbažu novada Izglītības stratēģija 2023.-2027. gadam, <https://www.limbazunovads.lv/lv/media/25815/download?attachment>. [↑](#footnote-ref-2)
3. Plānoto PMP prevencijas aktivitāšu īstenošanai plānots piesaistīt Eiropas Savienības kohēzijas politikas programmas 2021.-2027. gadam specifisko atbalsta mērķu ietvaros plānoto pasākumu finanšu līdzekļus, kā arī izmantot nacionāla līmeņa programmas un pasākumus, kas tieši un pastarpināti ietekmē izglītības kvalitāti un pieejamību un ir vērsti uz sociālās atstumtības mazināšanu un vienlīdzīgu iespēju nodrošināšanu bērniem un jauniešiem. Rīcības programma var tikt mainīta vai papildināta, ņemot vērā ES, nacionāla un reģionāla mēroga programmas un aktivitātes. [↑](#footnote-ref-3)